৪টি মৌলিক বলের মধ্যে ফোটন দ্বারা সৃষ্ট হয় তড়িচ্চুম্বকীয় বল যা আমি আগেই বলেছি । আর এই তড়িচ্চুম্বকীয় বলকে কোয়ান্টাম গতিবিদ্যা (Quantum Mechanics) দিয়ে সবচেয়ে ভালভাবে ব্যাখ্যা করা যায় । কোয়ান্টাম গতিবিদ্যার যে তত্ত্ব দিয়ে ফোটনের গতিবিধি বা এর দ্বারা সৃষ্ট তড়িচ্চুম্বকীয় বল ব্যাখ্যা করা হয় তার নাম হচ্ছে কোয়ান্টাম তড়িৎগতিবিদ্যা বা Quantum Electrodynamics (QED) । মৌলিক যে ৪টি বল আছে তার মধ্যে সর্ব প্রথম যে বলের কোয়ান্টাম তত্ত্ব সৃষ্টি করা সম্ভব হয় সেটা হচ্ছে তড়িচ্চুম্বকীয় বলের । এই তত্ত্ব সম্পর্কে আলোচনার পূর্বে আমাদের তড়িচ্চুম্বকীয় বল সম্পর্কে কিছু ধারণা থাকা উচিত । এই বল অনেক দূর বা অসীম পর্যন্ত কাজ করতে পারে (কারণ ফোটনের ভর নেই বলে ) কিন্তু এই বল কাজ করে শুধু মাত্র চার্জধারী কণার উপর । এই বলের ইলেকট্রন এবং কোয়ার্কের মতো বৈদ্যুতিক চার্জ বিশিষ্ট কণার সঙ্গে পারস্পরিক ক্রিয়া হয় তবে চার্জ বিহীন কণার সঙ্গে কখনো ক্রিয়া হয় না । তড়িচ্চুম্বকীয় বল মহাকর্ষ বল হতে ১০২৪ গুন বেশি শক্তিশালী তাহলে প্রশ্ন আসবে আমরা এই বলের অস্তিত্ব অনুভব করি না কেন ? আমরা স্কুলের মাধ্যমিক স্তর হতেই জানি যে একই রকম চার্জ পরষ্পরকে বিকর্ষণ করে অপর দিকে বিপরীত ধর্মী চার্জ পরষ্পরকে আকর্ষণ করে । ফলে বৃহৎ বস্তুর ধ্বনাত্বক চার্জ (প্রোটন) এবং ঋণাত্বক চার্জের (ইলেকট্রনের) প্রভাব পরষ্পরকে নিঃশেষ করে ফেলে তাই আমরা এই বলের অস্তিত্ব অনুভব করতে পারিনা তবে অণু-পরমাণু স্তরে এ বলের প্রভাব পরিলক্ষীত হয় ।